**Ministru kabineta noteikumu projekta “Grozījumi Ministru kabineta 2010.gada 26.janvāra noteikumos Nr.75 “Ceļu satiksmes negadījumu, tajos cietušo un bojā gājušo personu reģistrācijas un uzskaites noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2010. gada 26. janvāra noteikumos Nr. 75 “Ceļu satiksmes negadījumu, tajos cietušo un bojā gājušo personu reģistrācijas un uzskaites noteikumi”” (turpmāk - projekts) mērķis ir nodrošināt derīgus, ticamus un salīdzināmus datus par ceļu satiksmes negadījumiem (turpmāk – negadījums) un tajos smagi ievainotajiem.  Projekts paredz precizēt negadījumā smagi ievainotās un viegli ievainotās personas definīciju, precizēt Iekšlietu integrētās informācijas sistēmas apakšsistēmā “Ceļu policijas reģistrs” (turpmāk - Reģistrs) ievadāmo ziņu par negadījumu apjomu, precizēt ziņu reģistrēšanas, aktualizēšanas un sniegšanas kārtību.  Projekts stāsies spēkā vispārējā kārtībā atbilstoši Oficiālo publikāciju un tiesiskās informācijas likumam. Projekts paredz, ka grozījums par noteikumu papildināšanu ar 2.5.1 apakšpunktu un grozījums noteikumu 2.10. apakšpunktā par tā papildināšanu ar atsauci uz noteikumu 2.5.1apakšpunktu stāsies spēkā vienlaikus ar grozījumiem Ceļu satiksmes likumā, kas noteic elektroskrejriteņa izmantošanu ceļu satiksmē, bet tā 1.3. un 1.7. apakšpunkts stāsies spēkā 2021. gada 1. augustā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts sagatavots, lai:  1. izpildītu Ministru kabineta 2019. gada 25. jūnija sēdē (prot. Nr.30, 31.§, 4. punkts) Informatīvais ziņojums “Par vienotu ceļu satiksmes negadījumos smagi ievainoto personu statistikas datu uzskaiti atbilstoši MAIS3+ prasībām” doto uzdevumu – Iekšlietu ministrijai sadarbībā ar Veselības ministriju un Satiksmes ministriju izstrādāt un iekšlietu ministram līdz 2020. gada 1. jūnijam iesniegt izskatīšanai Ministru kabinetā noteikumu projektu “Grozījumi Ministru kabineta 2010. gada 26. janvāra noteikumos Nr. 75 “Ceļu satiksmes negadījumu, tajos cietušo un bojā gājušo personu reģistrācijas un uzskaites noteikumi””, lai nodrošinātu informatīvajā ziņojumā minētā procesa attiecībā uz vienotas ceļu satiksmes negadījumos smagi ievainoto statistikas datu uzskaites atbilstoši MAIS3+ prasībām ieviešanu, kā arī noteiktu valsts akciju sabiedrībai “Ceļu satiksmes drošības direkcija” pienākumu katru kalendāro gadu nodrošināt statistiku un tās analīzi par ceļu satiksmes negadījumos ievainoto personu traumām atbilstoši MAIS3+ klasifikatoram.  2. pilnveidotu Ministru kabineta 2010. gada 26. janvāra noteikumu Nr. 75 “Ceļu satiksmes negadījumu, tajos cietušo un bojā gājušo personu reģistrācijas un uzskaites noteikumi” (turpmāk - Noteikumi Nr. 75)regulējumu, novēršot Valsts kontroles revīzijas ziņojumā „Vai Valsts policijas darbības ceļu satiksmes jomā ir pietiekamas un efektīvas?” (revīzijas lieta Nr.2.4.1-19-1/2016) konstatētos trūkumus un citas praksē konstatētās nepilnības. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ***Pašreizējā situācija un problēmas***  Saskaņā Noteikumu Nr.75 7. punktu negadījumā ievainotās personas šobrīd iedala smagi ievainotās personās (personas, kuras ārstējušās stacionārā ilgāk par 24 stundām) un viegli ievainotās personās (personas, kurām sniegta medicīniskā palīdzība, izņemot smagi ievainotās personas).  Tādējādi, reģistrējot datus par negadījumos Latvijā ievainotajām personām, netiek ņemta vērā negadījumos gūto ievainojumu reālā smaguma pakāpe un šie dati nav precīzi un salīdzināmi ar citu valstu datiem, kuri tiek uzkrāti, nosakot ievainojumu smaguma pakāpi atbilstoši Maksimāli saīsinātajai traumu klasifikācijai (*angļu val. - Maximum Abbreviated Injury Scale, turpmāk – MAIS).*  *MAIS* ir izstrādāts transporta negadījumu izmeklēšanas vajadzībām, lai nodrošinātu vienkāršu skaitlisku metodi ranžēšanai un traumu smaguma pakāpes salīdzināšanai.  Citās Eiropas Savienības valstīs personas, kuru gūtie ievainojumi klasificēti atbilstoši *MAIS* pirmajai un otrajai pakāpei (*MAIS<3*), tiek uzskatītas par viegli ievainotām, bet personas, kuru gūtie ievainojumi klasificēti atbilstoši *MAIS* trešajai līdz sestajai pakāpei (*MAIS3+*), tiek uzskatītas par smagi ievainotām.  Lai Latvijā nodrošinātu datu par negadījumos ievainotajām personām reģistrāciju atbilstoši *MAIS*, nepieciešamas izmaiņas Pacientu tiesību likumā un Noteikumos Nr. 75.  Veselības ministrija ir sagatavojusi grozījumus Pacientu tiesību likumā, lai Nacionālajam veselības dienestam noteiktu tiesības apstrādāt ārstniecības iestāžu datus par negadījumos ievainoto personu veselības stāvokli (Likumprojekts “Grozījumi Pacientu tiesību likumā” iesniegts izskatīšanai Saeimā. Saeimas reģistrācijas Nr. 672/Lp13. Atbildīgā – Sociālo un darba lietu komisija).  Savukārt Noteikumos Nr.75 nepieciešams precizēt negadījumos smagi ievainotās un viegli ievainotās personas definīcijas un prasības par negadījumos ievainoto personu traumu reģistrēšanu atbilstoši *MAIS.*  Vienlaikus Noteikumos Nr.75 nepieciešams noteikt, ka Valsts policija pamatojoties uz ārstniecības iestāžu sniegtajiem datiem Reģistrā aktualizē ziņas par negadījumā cietušās personas ievainojumu smaguma pakāpi saskaņā ar *MAIS.*  Pēc grozījumu izdarīšanas minētajos normatīvajos aktos starp Nacionālo veselības dienestu (ārstniecības iestāde) un Iekšlietu ministrijas Informācijas centru tiks noslēgta starpresoru vienošanās par informācijas apmaiņu, izmantojot Nacionālā veselības dienesta veselības aprūpes pakalpojumu apmaksas norēķinu sistēmas “Vadības informācijas sistēma” (turpmāk - VIS) datus un Reģistra datus par negadījumos cietušajām personām.  Negadījumos ievainoto statistikas datu klasificēšana un reģistrēšana atbilstoši *MAIS* tiks nodrošināta, Nacionālajam veselības dienestam izmantojot Reģistra datus, kas nepieciešami negadījumā ievainoto personu identificēšanai (personas kods, negadījuma datums) un VIS stacionāro karšu datus (diagnozes S00 – S99.9 un T07 – T88.9) par pacientiem, kuri stacionēti 30 dienu laikā pēc negadījuma.  Rezultātā Reģistrā tiks reģistrēti aktualizēti dati par negadījumos cietušo personu, tai skaitā bojā gājušo, smagi ievainoto un viegli ievainoto personu ievainojumu smaguma pakāpi saskaņā ar *MAIS*. Tomēr jāatzīmē, ka VIS tiek reģistrēti dati tikai par veiktajiem veselības aprūpes pakalpojumu norēķiniem un līdz ar to šajā sistēmā ir pieejami dati tikai par personām, kurām sniegti veselības aprūpes pakalpojumi. Līdz ar to ziņas par negadījumos bojā gājušo personu ievainojumu smaguma pakāpi Reģistrā būs iespējams aktualizēt tikai gadījumos, kad to nāve būs iestājusies ārstniecības iestādē.  Valsts kontroles revīzijas “Vai Valsts policijas darbības ceļu satiksmes jomā ir pietiekamas un efektīvas?” ieteikumu ieviešanas gaitā Valsts policijā tika izvērtēts ceļu satiksmes negadījuma reģistrēšanas protokols (turpmāk – protokols) un atbilstoši ikdienas praksē konstatētajām problēmām protokols papildināts ar iztrūkstošo informāciju un jauniem ievadāmiem laukiem, kā arī izslēgti liekie lauki. Protokols papildināts ar lauku par negadījuma ģeogrāfiskajām koordinātām *WGS84* sistēmā (lai no šiem datiem būtu iespējams veidot Latvijas ceļu melno punktu karti), ar lauku par atļaujas piedalīties ceļu satiksmē anulēšanu pēc negadījuma, kā arī ar lauku par riteņu protektora dziļuma mērījumu rezultātiem. Atbilstoši papildinātajiem protokola laukiem, veiktas Reģistra programmatūras izmaiņas. Vienlaikus ar šīm izmaiņām Valsts policijā un Iekšlietu ministrijas Informācijas centrā izvērtēts un salīdzināts protokolā un Reģistrā iekļaujamās informācijas apjoms ar prasībām, kuras paredz Noteikumi Nr. 75. Izvērtējuma rezultātā konstatēts, ka Noteikumos Nr.75 nepieciešams sagatavot grozījumus, aktualizējot tos atbilstoši protokolā un Reģistrā reģistrējamās informācijas apjomam.  Saskaņā ar likuma “Par policiju” 10. panta pirmās daļas 18. punktu viens no Valsts policijas darbinieku pamatpienākumiem ir reģistrēt un uzskaitīt ceļu satiksmes negadījumus, kurus dokumentāri noformē Valsts policijas darbinieki.  Saskaņā ar Noteikumu Nr.75 10. punktu ziņas par negadījumu un tajā cietušajām personām Valsts policija vienas darbdienas laikā pēc negadījuma fiksēšanas ievada Reģistrā. Atbilstoši Noteikumu 11. punktam Reģistrs ir informācijas sistēmas “Integrētā iekšlietu informācijas sistēma” sastāvdaļa, kura pārzinis un turētājs ir Iekšlietu ministrijas Informācijas centrs. Personas, kurām ir tiesības saņemt ziņas no Reģistra, ir noteiktas Noteikumu Nr. 75 16. punktā. Ziņu glabāšanas termiņš Reģistrā ir noteikts Noteikumu Nr. 75 21. un 22. punktā.  Vienlaikus, atbilstoši Sauszemes transportlīdzekļu īpašnieku civiltiesiskās atbildības obligātās apdrošināšanas likuma 58. pantam, Reģistrs ir sauszemes transportlīdzekļu īpašnieku civiltiesiskās atbildības obligātās apdrošināšanas informācijas sistēmas sastāvdaļa.  Ministru kabineta 2007. gada 27. novembra noteikumu Nr. 801 “Noteikumi par sauszemes transportlīdzekļu īpašnieku civiltiesiskās atbildības obligātās apdrošināšanas informācijas sistēmas darbībai nepieciešamo datu apjomu un veidiem, datu ievades, apmaiņas un izmantošanas kārtību” 2.6. apakšpunkts nosaka Reģistrā ievadīto datu apjomu, ko izmanto apdrošināšanas sabiedrības:  - ceļu satiksmes negadījuma veids;  - ceļu satiksmes negadījuma datums un laiks;  - ceļu satiksmes negadījuma vieta - vietas tips (piemēram, autoceļš, pilsēta, apdzīvota vieta), apdzīvotās vietas kods, ceļa posms, krustojums, teritorija, ceļa numurs, kilometrāža, iela, mājas numurs, objekts;  - ceļu satiksmes negadījuma apstākļi - laikapstākļi, apgaismojums, ielas vai ceļa elementi, ceļa segums, brauktuves stāvoklis, ceļa garenkritums;  - ziņas par ceļu satiksmes negadījumā iesaistītajām personām un cietušajām personām - personas statuss (transportlīdzekļa vadītājs, gājējs, pasažieris), dzimums, vecums, personas kods (ja nav personas koda, - dzimšanas datums), ievainojuma smaguma pakāpe. Ja negadījumā iesaistītā persona vai cietusī persona ir attiecīgā transportlīdzekļa vadītājs, - vai personai ir transportlīdzekļa vadītāja apliecība, vai persona ir bijusi reibumā (tā veids un pakāpe);  - ziņas par ceļu satiksmes negadījumā iesaistītajiem transportlīdzekļiem – transportlīdzekļa valsts reģistrācijas numurs un transportlīdzekļa veids (ja nav reģistrācijas numura, – transportlīdzekļa veids, marka un modelis);  - ziņas par ceļu satiksmes negadījuma sekām – vai ir bojāgājušie, ievainotie;  - ziņas par ceļu satiksmes negadījumā iesaistīto personu Ceļu satiksmes noteikumu pārkāpumiem;  - ziņas par ceļu satiksmes negadījumā iesaistītajām personām uzliktajiem vai piespriestajiem sodiem par Ceļu satiksmes noteikumu pārkāpumiem;  - ziņas par iestādi, kura reģistrēja ceļu satiksmes negadījumu un iestādi, kurā atrodas lietas materiāls par ceļu satiksmes negadījumu.  Saskaņā ar Sauszemes transportlīdzekļu īpašnieku civiltiesiskās atbildības obligātās apdrošināšanas likuma 53. panta nosacījumiem Valsts policija iepazīstina apdrošinātāju vai Transportlīdzekļu apdrošinātāju biroju ar tās rīcībā esošo informāciju par ceļu satiksmes negadījumu un bez maksas izsniedz izziņu par ceļu satiksmes negadījumu. Šī izziņa tiek veidota tiešsaistes režīmā un tās izveidei tiek izmantoti Reģistrā ievadītie dati. Izziņas kalpo par pamatu kompensāciju izmaksai saistībā ar negadījumiem, kurus sākotnēji reģistrējusi Valsts policija.  Jāatzīmē, ka gadījumos, kad negadījumā ir iesaistīts transportlīdzeklis, kas nav reģistrēts Latvijā, vai negadījumā cietusi persona, kas nav Latvijas valstspiederīgais, Reģistrs ir vienīgais informācijas avots, lai apdrošināšanas sabiedrības operatīvi nodrošinātu ar sauszemes transportlīdzekļu īpašnieku civiltiesiskās atbildības obligātās apdrošināšanas sistēmas darbībai nepieciešamajiem datiem.  Līdz ar to dati, tostarp fizisko personu dati, Reģistrā tiek uzkrāti un apstrādāti ar mērķi nodrošināt ceļu satiksmes negadījumu un tajos cietušo personu reģistrēšanu, kā arī nodrošināt sauszemes transportlīdzekļu īpašnieku civiltiesiskās atbildības obligātās apdrošināšanas darbību.  Jāatzīmē, ka Valsts policijas sastādītie negadījumu reģistrēšanas protokoli kalpo arī kā procesuāls pierādīšanas līdzeklis kriminālprocesos un administratīvo pārkāpumu procesos par satiksmes noteikumu pārkāpumiem. Procesuālo dokumentu obligātā sastāvdaļa ir ziņas par tā sastādītāju (vārds, uzvārds, iestāde).  Precizējot negadījumā smagi ievainotās un viegli ievainotās personas definīciju un precizējot ziņu apjomu, kas protokolā un Reģistrā tiek reģistrēts par negadījumu, tiks izpildīts Ministru kabineta 2019. gada 25. jūnija sēdē dotais uzdevums arī daļā, lai noteiktu valsts akciju sabiedrībai “Ceļu satiksmes drošības direkcija” pienākumu katru kalendāro gadu nodrošināt statistiku un tās analīzi par ceļu satiksmes negadījumos ievainoto personu traumām atbilstoši *MAIS3+* klasifikatoram. Proti, Ceļu satiksmes likuma 4. panta piektajā daļā ir noteikts, ka Ceļu satiksmes drošības direkcija pamatojoties uz informāciju, ko Iekšlietu ministrijas Informācijas centrs sniedz Ministru kabineta noteiktajā apjomā un kārtībā, nodrošina statistiku par ceļu satiksmes negadījumiem un tās analīzi. Savukārt Noteikumu Nr. 75 20. punktā ir noteikts, lai nodrošinātu negadījumu statistiku un tās analīzi, Iekšlietu ministrijas Informācijas centrs katru mēnesi līdz piecpadsmitajam datumam elektroniski sniedz Ceļu satiksmes drošības direkcijai šo noteikumu 12. punktā minētās ziņas par iepriekšējo mēnesi. Atbilstoši minētajām normām Iekšlietu ministrijas Informācijas centrs sniegs Ceļu satiksmes drošības direkcijai arī ziņas par negadījumos ievainoto personu ievainojumu smaguma pakāpi atbilstoši *MAIS.* SavukārtCeļu satiksmes drošības direkcija, pamatojoties uz saņemtajām ziņām, nodrošinās statistiku par negadījumos ievainotajām personām atbilstoši *MAIS* un tās analīzi.  Minētajā Valsts kontroles revīzijas ziņojumā norādīts arī uz nepilnībām uzkrātajos datos par negadījumiem un informācijas analīzē, tostarp, uz to, ka protokolā un Reģistrā norādītais ceļu satiksmes negadījuma iemesls vai to kopums bieži bez padziļinātas negadījumu apstākļu analīzes nevar tikt uzskatīts par negadījuma iemeslu. Tā noskaidrošanai nepieciešama padziļināta izpēte vai ekspertīze. Turklāt dati arī pēc veiktajām ekspertīzēm (ierosinātas krimināllietas ietvaros) netiek ievadīti Reģistrā, tādējādi netiek nodrošināta atgriezeniskā saite par izpētītajiem smago negadījumu iemesliem.  Atbilstoši Noteikumiem Nr.75 šobrīd Reģistrā datus iespējams aktualizēt, tikai pamatojoties uz ārstniecības iestāžu sniegto informāciju. Lai Reģistrā aktualizētu datus par negadījuma iemesliem, Noteikumos Nr.75 nepieciešami attiecīgi grozījumi.  Saskaņā ar Ministru kabineta 2015. gada 2. jūnija noteikumu Nr. 279 “Ceļu satiksmes noteikumi” 40.2. apakšpunktu, ja negadījumā nav cietuši cilvēki, nav nodarīti bojājumi trešās personas mantai, kā arī transportlīdzekļiem nav radušies bojājumi, kuru dēļ tie nevar vai tiem aizliegts braukt, transportlīdzekļa vadītājs vienojas ar otra negadījumā iesaistītā transportlīdzekļa vadītāju par visiem būtiskajiem negadījuma apstākļiem, aizpilda saskaņoto paziņojumu un, neziņojot policijai par negadījumu, atstāj negadījuma vietu.  Negadījumi, kas pieteikti apdrošinātājiem vai Latvijas Transportlīdzekļu apdrošinātāju birojā, pamatojoties uz saskaņoto paziņojumu, tiek reģistrēti Latvijas Transportlīdzekļu apdrošinātāju biroja datubāzē.  Praksē dati par šādiem negadījumiem Reģistrā netiek reģistrēti, taču grozījumi Noteikumos Nr. 75, lai tos saskaņotu ar citiem normatīvajiem aktiem, līdz šim nav sagatavoti.  Pēdējā laikā Latvijā, līdzīgi kā citās Eiropas valstīs, populāri ir kļuvuši elektroskrejriteņi. Palielinoties elektroskrejriteņu skaitam, pieauguši arī riski satiksmes drošībai. 2018. gadā negadījumos, kuros iesaistīts elektroskrejritenis, tika ievainotas divas personas, 2019. gada 10 mēnešos – ievainotas 35 personas un gājušas bojā divas personas. Lai reglamentētu elektroskrejriteņu izmantošanas kārtību ceļu satiksmē, Satiksmes ministrija ir sagatavojusi grozījumus Ceļu satiksmes likumā. Lai nodrošinātu negadījumu, kuros iesaistīti elektroskrejriteņu vadītāji, precīzu statistisko uzskaiti, Noteikumus Nr. 75 nepieciešams papildināt ar jauna negadījuma veidu – uzbraukums elektroskrejriteņa vadītājam un tā skaidrojumu.  (Likumprojekts “Grozījumi Ceļu satiksmes likumā” iesniegts izskatīšanai Saeimā. Saeimas reģistrācijas Nr. 724/Lp13. Atbildīgā – Tautsaimniecības, agrārās, vides un reģionālās politikas komisija).  ***Tiesiskā regulējuma mērķis un būtība***  Projekta mērķis ir nodrošināt derīgus, ticamus un salīdzināmus datus par negadījumiem un tajos smagi ievainotajiem.  Projekts paredz:  1. precizēt negadījumā smagi ievainotās personas un viegli ievainotās personas definīciju.  2. precizēt ziņu apjomu, kas protokolā un Reģistrā tiek reģistrēts par negadījumu;  3. saskaņojot Noteikumus Nr. 75 ar citiem normatīvajiem aktiem, noteikt, ka Reģistrā netiek reģistrēti negadījumi, par kuriem negadījumā iesaistīto transportlīdzekļu vadītāji normatīvajos aktos ceļu satiksmes jomā noteiktajā kārtībā ir vienojušies par visiem būtiskajiem negadījuma apstākļiem un par negadījumu aizpildījuši saskaņoto paziņojumu;  4. noteikt, ka Valsts policija ziņas par negadījumā cietušo personu ievainojumu smaguma pakāpi saskaņā ar *MAIS* aktualizē atbilstoši ārstniecības iestāžu sniegtajiem datiem.  5. noteikt, ka Valsts policija Reģistrā ievadītās ziņas par negadījuma iemesliem aktualizē atbilstoši institūciju nolēmumiem lietās par pārkāpumiem ceļu satiksmes jomā;  6. svītrot nosacījumu, ka Valsts policijai uz pieprasījumu par ziņu sniegšanu no Reģistra atbild papīra formā.  7. papildināt negadījumu veidu klasifikāciju ar jaunu veidu – uzbraukums elekroskrejriteņa vadītājam un tā skaidrojumu.  Ņemot vērā, ka Saeimā vēl nav pieņemti saistītie grozījumi Pacientu tiesību likumā, kā arī to, ka Nacionālā veselības dienesta VIS un Reģistra pilnveidošana ir laikietilpīgs process, projekts paredz, ka izmaiņas, kuras paredz negadījumos cietušo personu ievainojumu smaguma pakāpes reģistrēšanu saskaņā ar *MAIS,* stāsies spēkā 2021. gada 1. augustā.  Ņemot vērā, ka Saeimā vēl nav pieņemti saistītie grozījumi Ceļu satiksmes likumā, projekts paredz, ka izmaiņas negadījumu veidu klasifikācijā stāsies spēkā vienlaikus ar grozījumiem Ceļu satiksmes likumā, kas noteiks elektroskrejriteņa izmantošanu ceļu satiksmē. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Satiksmes ministrija, Veselības ministrija, Valsts policija, Iekšlietu ministrijas Informācijas centrs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē Valsts policiju, Iekšlietu ministrijas Informācijas centru, Nacionālo veselības dienestu, valsts akciju sabiedrību “Ceļu satiksmes drošības direkcija”, personas, kuras iesaistītas ceļu satiksmes negadījumos. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, publicējot paziņojumu par līdzdalības procesu Iekšlietu ministrijas tīmekļvietnē [www.iem.gov.lv](http://www.iem.gov.lv/) sadaļā “Sabiedrības līdzdalība”. |
| 2. | Sabiedrības līdzdalība projekta izstrādē | Projekts pirms izsludināšanas Valsts sekretāru sanāksmē ievietots Iekšlietu ministrijas tīmekļvietnē [www.iem.gov.lv](http://www.iem.gov.lv/) sadaļā “Sabiedrības līdzdalība”, lūdzot rakstveidā sniegt priekšlikumus par projektu līdz 2020. gada 6. maijam.  Pēc izsludināšanas Valsts sekretāru sanāksmē projekts sabiedrībai ir pieejams Ministru kabineta tīmekļvietnē [www.mk.gov.lv](http://www.mk.gov.lv/). |
| 3. | Sabiedrības līdzdalības rezultāti | Priekšlikumi par projektu nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, Iekšlietu ministrijas Informācijas centrs, Nacionālais veselības dienests, valsts akciju sabiedrība “Ceļu satiksmes drošības direkcija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmē pārvaldes funkcijas. Nav nepieciešama jaunu institūciju izveide, esošo institūciju likvidācija vai reorganizācija. Projektam nav ietekmes uz institūcijas cilvēkresursiem. |
| 3. | Cita informācija | Nav. |

Iekšlietu ministrs Sandis Ģirģens

Vīza:

valsts sekretārs Dimitrijs Trofimovs

01.07.2020 11:52

Petrovskis, 67219593

ronalds.petrovskis[@iem.gov.lv](mailto:alda.strode@iem.gov.lv)